**ΔΙΟΡΘΩΜΕΝΗ**

**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «Ο περί της Λειτουργίας και του Ελέγχου Καζίνου (Τροποποιητικός) Νόμος του 2022»**

**Παρόντες:**

Ονούφριος Κουλλά, αναπλ. πρόεδρος Χρύσης Παντελίδης

Κώστας Κώστα Μιχάλης Γιακουμή

Ανδρέας Πασιουρτίδης Σταύρος Παπαδούρης

Πανίκος Λεωνίδου

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 11 Οκτωβρίου, την 1η και στις 8 Νοεμβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Οικονομικών, του Τμήματος Δημόσιας Διοίκησης και Προσωπικού του ίδιου υπουργείου, του Υπουργείου Ενέργειας, Εμπορίου και Βιομηχανίας, του Υφυπουργείου Τουρισμού, της Νομικής Υπηρεσίας της Δημοκρατίας, της Εθνικής Αρχής Παιγνίων και Εποπτείας Καζίνου Κύπρου και των συνδικαλιστικών οργανώσεων ΠΕΟ και ΣΕΚ. Η συνδικαλιστική οργάνωση ΔΕΟΚ, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

Σημειώνεται ότι στο στάδιο της συζήτησης του πιο πάνω νομοσχεδίου παρευρέθηκαν επίσης ο πρόεδρος της επιτροπής κ. Κυριάκος Χατζηγιάννης, καθώς και τα μέλη της κ. Νίκος Σύκας και Γιαννάκης Γαβριήλ.

Σκοπός του προτεινόμενου νόμου είναι η τροποποίηση του περί της Λειτουργίας και του Ελέγχου Καζίνου Νόμου, ώστε αφενός να δημιουργηθεί μια οργανωτική δομή που να εξυπηρετεί τους στόχους της Εθνικής Αρχής Παιγνίων και Εποπτείας Καζίνου και αφετέρου να ενδυναμωθεί η υποστήριξη και η αποτελεσματικότητα των εργασιών της Αρχής.

Ειδικότερα, στο νομοσχέδιο προβλέπονται μεταξύ άλλων τα ακόλουθα:

1. Παροχή δυνατότητας στην Αρχή να προσλαμβάνει υπαλλήλους σε οργανικές θέσεις, οι οποίες θα πληρούνται είτε μόνιμα είτε προσωρινά με σύμβαση, με βασικό στόχο τη δημιουργία και την έγκριση οργανωτικής δομής η οποία να εξυπηρετεί τους στόχους της Αρχής, καθώς και την αποσαφήνιση του τρόπου χειρισμού θεμάτων που αφορούν στο προσωπικό της.
2. Διεύρυνση του όρου «παίγνιο καζίνου» ή «παιχνίδι καζίνου» με τη συμπερίληψη σε αυτόν και των παιγνιδιών καζίνου τα οποία παίζονται γενικά σε μη αδειοδοτημένα καζίνα, ώστε να παρέχεται η δυνατότητα στις κρατικές υπηρεσίες να διώκουν τα παράνομα τυχερά παιχνίδια που διεξάγονται σε μη αδειοδοτημένα καζίνα.
3. Παροχή εξουσίας στο Υπουργικό Συμβούλιο να αναστέλλει την πληρωμή ή την αύξηση οποιωνδήποτε τελών ετήσιων αδειών ή να απαλλάσσει τον διαχειριστή από την υποχρέωση καταβολής των εν λόγω τελών σε περιπτώσεις κατά τις οποίες με νόμο ή διάταγμα της Κυπριακής Δημοκρατίας επιβάλλεται η προσωρινή αναστολή της λειτουργίας των καζίνων για λόγους που δεν εμπίπτουν σε υπαιτιότητα του διαχειριστή.

Στο πλαίσιο της συζήτησης ενώπιον της επιτροπής, ο εκπρόσωπος του Υφυπουργείου Τουρισμού επεξήγησε τον σκοπό και τις επιδιώξεις του υπό συζήτηση νομοσχεδίου και ανέλυσε συνοπτικά τις κυριότερες πρόνοιες αυτού.

Ο εκπρόσωπος της Αρχής ανέφερε μεταξύ άλλων ότι με τις προτεινόμενες ρυθμίσεις ενισχύεται το νομοθετικό πλαίσιο λειτουργίας της Αρχής, καθώς παρέχεται σε αυτήν η δυνατότητα πρόσληψης υπαλλήλων σε μόνιμη βάση. Επιπροσθέτως, ανέφερε ότι η έλλειψη αυτής της δυνατότητας δημιούργησε σοβαρά προβλήματα όσον αφορά στη στελέχωση της Αρχής από εξειδικευμένο προσωπικό.

Ο εκπρόσωπος της ΣΕΚ ανέφερε ότι η τροποποίηση του υφιστάμενου νόμου κρίνεται αναγκαία για τη συνέχιση της εργοδότησης αριθμού εργαζομένων που ήδη εργάζονται με σύμβαση χωρίς ημερομηνία λήξης και κατ’ επέκταση για την ορθή στελέχωση και διάρθρωση του οργανισμού από υπαλλήλους που έχουν αποκτήσει την απαιτούμενη εμπειρία.

Η εκπρόσωπος της Νομικής Υπηρεσίας της Δημοκρατίας διευκρίνισε ότι η διαδικασία πλήρωσης των μόνιμων θέσεων που θα δημιουργηθούν θα πραγματοποιηθεί στη βάση των διατάξεων του περί Αξιολόγησης Υποψηφίων για Διορισμό στη Δημόσια Υπηρεσία Νόμου.

Οι εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών, του Τμήματος Δημόσιας Διοίκησης και Προσωπικού του ίδιου υπουργείου, της ΠΕΟ και της ΣΕΚ συμφώνησαν με τους σκοπούς και τις επιδιώξεις του νομοσχεδίου.

Στο πλαίσιο της περαιτέρω συζήτησης του προτεινόμενου νόμου, μέλη της επιτροπής ζήτησαν από τα αρμόδια υπουργεία διευκρινίσεις ως προς τον τρόπο χειρισμού των εργασιακών θεμάτων που θα προκύψουν σε σχέση με τους υπαλλήλους που ήδη εργοδοτούνται από την Αρχή.

Ειδικότερα, την επιτροπή απασχόλησαν θέματα σχετικά με τη μετατροπή αριθμού υπαλλήλων από συμβασιούχους σε μόνιμους δημόσιους υπαλλήλους, εφόσον αυτοί πληρούν τα απαιτούμενα για διορισμό στην αντίστοιχη θέση προσόντα, καθώς και θέματα σχετικά με την ετοιμασία και την κατάθεση κανονισμών που θα καθορίζουν μεταξύ άλλων τη διοικητική διάρθρωση και την εσωτερική οργάνωση της Αρχής.

Συναφώς, ο εκπρόσωπος της Αρχής ανέφερε μεταξύ άλλων ότι, με τη μετατροπή του εργασιακού καθεστώτος αριθμού υφιστάμενων υπαλλήλων σε εργοδοτουμένους αορίστου χρόνου, η Αρχή θα έχει τη δυνατότητα να συνεχίσει να παρέχει ποιοτικές υπηρεσίες λόγω της τεχνογνωσίας που έχουν αποκτήσει οι εν λόγω υπάλληλοι από τη μέχρι σήμερα εργοδότησή τους. Αναφορικά με την ετοιμασία και την προώθηση σχετικών κανονισμών, ο ίδιος ανέφερε ότι ήδη υπάρχουν υπό μορφή προσχεδίων τόσο οι κανονισμοί όσο και τα σχέδια υπηρεσίας. Παράλληλα, επισήμανε την ετοιμότητα της Αρχής για προώθηση της κατάθεσής τους στη Βουλή, αφότου ψηφιστεί το υπό συζήτηση νομοσχέδιο σε νόμο.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, αποφάσισε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

15 Νοεμβρίου 2022

Αρ. Φακ.: 23.01.063.139-2022

ΜΙ/ΝΧ,ΣΠ/ΧΧ